Diari Oficial de la Generalitat Valenciana


Sumari del DOGV 7452, del 28-01-2015 (2015/516)

RESOLUCIÓ de 15 de gener de 2015, de la Direcció General d'Avaluació Ambiental i Territorial, per la qual s'ordena la publicació de les resolucions complementàries a les declaracions d'impacte ambiental corresponent als expedients 30/6140-WEH Andilla, 64/9463-YLM Villena i 145/0101-XMV Alcalà de Xivert.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7452

Data del DOGV
:   28-01-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/516


Data del document
:   15-01-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Alcalà de Xivert
    * Andilla
    * impacte ambiental

RESOLUCIÓ de 15 de gener de 2015, de la Direcció General d'Avaluació Ambiental i Territorial, per la qual s'ordena la publicació de les resolucions complementàries a les declaracions d'impacte ambiental corresponent als expedients 30/0271-EKG Andilla, 64/4324-TIP Villena i 145/3410-QEH Alcalà de Xivert. [2015/516]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental, el qual establix la publicació en el Diari Oficial de la Comunitat Valenciana de la resolució complementària a la declaració d'impacte ambiental, resolc:  
Publicar en el Diari Oficial de la Comunitat Valenciana les resolucions complementàries corresponents als expedients 30/3469-YZV Andilla, 64/9615-DKQ Villena i 145/0269-VXA Alcalà de Xivert.  
  
«Resolució complementària a la declaració d'impacte ambiental  
  
Expedient: 30/02-AIA.  
Promotor: Renomar, SA.  
Autoritat substantiva: Conselleria d'Economia, Indústria i Comerç i Servici Territorial d'Urbanisme de València.  
Objecte del projecte: implantació de reactàncies de compensació d'energia en el sistema de 132 kV de la ST Peñas de Dios.  
Localització: terme municipal d'Andilla.  
El 28 d'octubre de 2014, el promotor de la zona 8 del pla eòlic de la Comunitat Valenciana remet un «Informe ambiental d'adaptació al pla especial de la zona eòlica 8: projecte d'implantació de reactàncies de compensació d'energia en el sistema de 132 kV de la ST Peñas de Dios».  
La documentació presentada, d'acord amb allò que s'ha indicat en esta, té per objecte:  
1. Descriure les instal·lacions corresponents a la instal·lació de tres noves reactàncies de compensació d'energia reactiva en barres de 132 kV de la ST Peñas de Dios, ja que es consideren una ampliació d'esta.  
  
2. Determinar que esta nova instal·lació es projecta i construïx en l'interior del pla espacial aprovat per a la zona del pla eòlic de la Comunitat Valenciana i es tindrà en compte tota la normativa sectorial i la continguda en els documents amb eficàcia normativa (a escala ambiental, cultural-patrimonial i urbanística) que acompanyen el pla especial.  
3. Especificar els aspectes ambientals més notables de l'actuació i determinar les mesures correctores aplicables.  
4. Concloure la viabilitat ambiental de la construcció de l'ampliació de la ST Peñas de Dios i la seua compatibilitat amb el pla especial de la zona eòlica 8 i l'ordenació del territori vigent. L'actuació es justifica en la necessitat de minimitzar els valors de reactància fora de rang detectats en la ST de Vilamarxant imputables als 13 quilòmetres de línea soterrada d'alta tensió de 132 kV de la línia elèctrica de 132 kV, de doble circuit d'evacuació de les zones 7 i 8 de desenrotllament del pla eòlic.  
S'han estudiat les alternatives següents per a la solució del problema:  
1. Ubicació de les reactàncies en la ST receptora (Vilamarxant), alternativa rebutjada pels motius tècnics següents:  
- La instal·lació de les reactàncies sobre la barres de 132 kV de la ST de Vilamarxant no resol la compensació reactiva de cada una de les dos instal·lacions (zones eòliques 7 i 8) en el punt de connexió, per la qual cosa s'incomplix la normativa vigent (RD 1565/2010).  
- No hi ha espai disponible en l'interior de la ST de Vilamarxant, i l'ampliació de la subestació no és possible per la seua ubicació.  
- Iberdrola determina per a les seues instal·lacions unes instruccions normalitzades que no complixen les reactàncies a instal·lar.  
2. Ubicació en la mateixa subestació d'inici de les línies d'evacuació com una infraestructura més de la subestació d'eixida (ST Peñas de Dios).  
3. Realitzar una instal·lació elèctrica intermèdia conjunta entre la ST d'eixida (ST Peñas de Dios) i la de destinació (ST de Vilamarxant), la qual cosa implica la construcció semblant a una subestació elèctrica de 132 kV amb totes les instal·lacions elèctriques i construccions annexes, amb la consegüent afecció espacial i mediambiental afegides.  
La solució adoptada és la 2, és a dir, la ubicació de les reactàncies en la ST d'eixida (ST Peñas de Dios) ubicada en les parcel·les 118 i 119 del polígon número 6, al terme municipal d'Andilla, terrenys propietat de Renomar, la qual cosa requerix l'ampliació superficial del recinte en 156,00 m². Esta ampliació s'ha projectat en una franja de 6 x 25,99 metres des del vèrtex sud-oest de la subestació, ja que la resta de costats (oest, est i nord) estan ocupats per la xarxa de rases que contenen els circuits de 12 kV de transport de l'energia generada pels parcs eòlics de la zona 8. L'ampliació s'ubica en l'àmbit del pla especial delimitat per a la subestació que comprén una hectàrea (100 X 100 metres).  
  
Es projecta la instal·lació de tres noves reactàncies de compensació d'energia reactiva de 22 Mvar monofàsiques, interconnectades a l'embarrat principal de la ST a través d'un interruptor automàtic de tall en càrrega de 145 kV del tipus 3105A unit per mitjà d'embarrat de cable nu a les barres principals de la ST, i s'instal·laran els aparells de mesura i control necessaris per al funcionament correcte d'estes noves instal·lacions. Estes reactàncies es refrigeren per aire.  
L'obra civil que cal efectuar consistix en:  
- Desmantellament de la part del mur perimetral de la subestació.  
  
- Fonamentacions dels suports tant de les reactàncies com de l'interruptor a instal·lar i els suports dels aïlladors de suport per a la conducció dels cables de potència dins de la ST.  
- I reconstrucció del mur amb les mateixes característiques que l'actual ajustat al nou perímetre.  
En el document s'analitzen les possibles afeccions derivades de l'ampliació, i conclouen que no es produïxen nous efectes considerant que només es requerixen mesures correctores de remodelació de la topografia i la revegetació de les àrees residuals afectades per l'ampliació del recinte de la subestació.  
Consideracions ambientals  
Els possibles efectes derivats de l'ampliació de la subestació i de la instal·lació de les reactàncies a l'interior han sigut avaluats en el document presentat, excepte el relatiu a la modificació de l'àrea de zonificació d'usos per a l'assentament de poblacions regulada en l'article 25 del pla eòlic i els articles 4, 5, 13 i 15 de les normes del pla especial i, per tant, en el planejament vigent d'Andilla.  
S'ha procedit, per tant, a delimitar l'àrea de zonificació d'usos de 1000 que resulta de l'ampliació prevista, i comprovar que esta se superposa amb l'àrea de zonificació d'usos generada per l'aerogenerador B 2.3 del parc eòlic Peñas de Dios I.  
L'àrea d'amortiment d'usos de 1.000 metres no s'altera per l'ampliació de la subestació i, per tant, no resulta necessari modificar el pla especial aprovat per a la zona 8.  
Les mesures proposades en relació amb els efectes detectats es consideren correctes, i es considera únicament com a mesura addicional que cal aplicar l'adequada gestió dels materials de demolició que no siguen reutilitzats en l'obra civil.  
Consideracions jurídiques  
La modificació de les instal·lacions de la ST Peñas de Dios respon al que preveu l'article 19.3 de l'Acord de 26 de juliol de 2001, del Govern Valencià, pel qual s'aprova el pla eòlic de la Comunitat Valenciana.  
Per tot això, es formula la resolució següent:  
  
Primer  
Es considera acceptable, des del punt de vista ambiental, l'ampliació del recinte de la ST Peñas de Dios i la instal·lació de tres noves reactàncies a l'interior, sense perjuí de les autoritzacions sectorials que li són aplicables i sempre que s'ajusten a la documentació presentada i s'aplique com a mesura addicional la correcta gestió dels residus de demolició que no siguen reutilitzats en l'obra civil.  
  
Segon  
Notificar a les persones interessades que contra esta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè es puguen utilitzar els mitjans que en defensa del seu dret estimen pertinents.  
  
Tercer  
Publicar en el Diari Oficial de la Comunitat Valenciana esta resolució complementària de la declaració d'impacte formulada mitjançant la Resolució de 27 de juliol de 2005, de la directora general de Gestió del Medi Natural, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental.  
  
València, 22 de desembre de 2014.- El director general d'Avaluació Ambiental i Territorial: Juan Giner Corell.»  
  
«Resolució complementària a la declaració d'impacte ambiental de 26 de setembre de 2008  
  
Expedient: 64-2007-AIA.  
Títol: engreixador de corders.  
Promotor: Juan David Galvañ, SL.  
Òrgan substantiu: Ajuntament de Villena.  
Localització: partida de Cascante de Villena (Alacant).  
Antecedents  
El 26 de setembre de 2008, la Direcció General de Gestió del Medi Natural emet declaració d'impacte ambiental (DIA) del projecte «Explotació d'engreixador de corders» al polígon 64, parcel·la 134, partida de Cascante del terme municipal de Villena (Alacant), supeditada al compliment de certs condicionants ambientals.  
El 9 de desembre de 2014 es rep en el Servici d'Avaluació d'Impacte Ambiental escrit de l'Ajuntament de Villena que aporta documentació sobre certes modificacions realitzades en el projecte d'engreixador de corders.  
Descripció de les modificacions del projecte  
Estes modificacions consistixen en el següent:  
- L'aigua de consum de l'explotació ramadera, d'ús tant humà com animal, procedix de la xarxa municipal. El reg de la pantalla verda instal·lada procedix de la Comunitat de Regants de Sant Cristòfol.  
  
- Les aigües negres s'aboquen a la depuradora de tractament físic per decantació-digestió i biològic per mitjà de llits biològics.  
- La gestió del fem es modifica de la manera següent: en la granja s'instal·la un llit de palla que es recull amb una periodicitat de 180 dies per un agricultor que l'utilitzarà per a l'adob de les seues finques i amb el qual s'ha acordat la retirada del fem a canvi d'aportar un nou llit de palla.  
Consideracions ambientals  
El condicionant ambiental número 6 de la DIA de 26 de setembre de 2008 indica: qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si és procedent, l'aplicació de noves mesures correctores.  
Les modificacions reflectides generen canvis en el projecte que han de ser considerades ambientalment i que obliguen a ampliar els condicionants ambientals i a modificar aquells que no siguen aplicables al projecte actual.  
En este sentit, i atés que el condicionant ambiental número 2 indicava que a l'inici de l'activitat s'haurà d'acreditar que l'explotació disposa dels servicis de recollida de residus ramaders i de gestió de les aigües residuals i fangs procedents de la fossa instal·lada, atesa la modificació del sistema de gestió de les aigües negres, és procedent la modificació del condicionant ambiental a fi d'evitar els possibles impactes que es puguen derivar de la instal·lació d'una depuradora d'oxidació total i s'haurà de preveure la gestió dels llots resultants del procés de depuració i la destinació de les aigües depurades resultants d'este mateix procés.  
Consideracions jurídiques  
1. L'article 15 del Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència sobre avaluació ambiental estratègica i de projectes.  
Per tot l'anterior, formule la resolució complementària següent a la DIA de 26 de setembre de 2008:  
  
Primer  
Es procedix a modificar el condicionant número 2 i a ampliar els condicionants ambientals de la declaració d'impacte ambiental de 26 de setembre de 2008 en els termes següents:  
S'indicarà el sistema de gestió dels residus generats en el procés de depuració de les aigües negres, així com la destinació de les aigües depurades, i se sol·licitaran, en el cas que siga procedent, el permís d'abocament o reutilització d'aigües depurades corresponent.  
Així mateix, s'acreditarà que l'explotació disposa dels servicis de recollida de residus ramaders (cadàvers, envasos de medicaments, etc.).  
  
S'acreditarà que es disposa de suficient superfície per a emprar el fem com a adob d'acord amb l'Orde 7/2010, de 10 de febrer, de la Conselleria d'Agricultura, Pesca i Alimentació, per la qual s'aprova el Codi Valencià de Bones Pràctiques Agràries.  
La justificació que es realitzarà aportant els càlculs oportuns es remetrà al Servici d'Avaluació d'Impacte Ambiental en el termini de tres mesos des de la recepció pel promotor d'esta resolució.  
  
En qualsevol cas, l'aportació del fem a les parcel·les comportarà el seu soterrament immediat.  
  
Segon  
Notificar a les persones interessades que contra esta resolució, per ser un acte de tràmit, no es pot interposar cap recurs, sense perjuí que es puguen utilitzar els mitjans que en defensa dels seus drets s'estimen pertinents.  
  
Tercer  
Publicar esta resolució complementària a la declaració d'impacte ambiental de 26 de setembre de 2008 en el Diari Oficial de la Comunitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental.  
  
  
València, 29 de desembre de 2014.- El director general d'Avaluació Ambiental i Territorial: Juan Giner Corell.»  
  
«Resolució complementària a la declaració d'impacte ambiental del pla especial de reserva de sòl dotacional i ordenació d'usos per a l'estació depuradora d'aigües residuals d'Alcalà de Xivert  
  
Dades de l'expedient en el Servici d'Avaluació d'Impacte Ambiental  
Expedient: 145/5060-UWS.  
Projecte: Pla especial de reserva de sòl dotacional i ordenació d'usos per a l'estació depuradora d'aigües residuals d'Alcalà de Xivert.  
  
Òrgan promotor: EPSAR.  
Òrgan substantiu: Conselleria de Presidència i Agricultura, Pesca, Alimentació i Aigua.  
Localització: terme municipal d'Alcalà de Xivert (Castelló).  
Antecedents  
En data 31 de gener de 2008, l'òrgan ambiental va emetre declaració d'impacte ambiental del «Pla especial de reserva de sòl dotacional i ordenació d'usos per a l'estació depuradora d'aigües residuals d'Alcalà de Xivert», promogut per l'Entitat de Sanejament d'Aigües, amb número d'expedient 145/1641-PAN.  
En data 4 de novembre de 2014, l'òrgan promotor sol·licita a l'òrgan ambiental la modificació d'un dels aspectes continguts en el programa de vigilància ambiental de l'estudi d'impacte ambiental. En concret, es referix a la freqüència diària que este programa establia per a l'anàlisi dels paràmetres: anàlisi de sòlids, DBO, DQO, oxigen dissolt i sedimentabilitat dels fangs.  
La sol·licitud presentada proposa una freqüència de dos vegades per setmana per al control de sòlids suspesos, DBO, DQO i sedimentabilitat de fangs, i un control continu de l'oxigen dissolt.  
Així mateix, fixa la periodicitat de l'anàlisi del nitrogen total i fòsfor total a dos vegades per setmana (atés que el programa no fixava la freqüència per a estos dos factors ni per al contingut en metalls).  
Consideracions ambientals  
L'annex 1.D de la Directiva 91/271/CEE, de 21 de maig de 1991, sobre el tractament de les aigües residuals urbanes, establix els mètodes de referència per al seguiment i avaluació de resultats.  
Per a instal·lacions de més de 50.000 habitants equivalents es fixa el nombre mínim anual de mostres en 24 mostres, recollides en intervals regulars, per a la DBO, DQO i sòlids en suspensió. No establix una freqüència mínima per a oxigen dissolt, sedimentabilitat de fangs, nitrogen total i fòsfor total.  
L'Entitat de Sanejament d'Aigües proposa ara un pla d'anàlisi d'explotació per a esta depuradora, en sintonia amb la gestió de la resta de les seues instal·lacions, que es duga a terme per una empresa encarregada del manteniment i explotació de la instal·lació en la línia d'aigua i en la de fang i que incloga una freqüència d'anàlisi de dos vegades per setmana per a DBO, DQO, sòlids en suspensió, nitrogen total, fòsfor total i sedimentabilitat V60 i en continu per a l'oxigen dissolt.  
  
Estes freqüències són més exigents que les establides en la directiva que les regula, per la qual cosa s'estima acceptable la modificació del programa de vigilància ambiental per a adaptar-lo al que establixen els plans d'anàlisi d'explotació i se suggerix que, en estudis d'impacte ambiental successius, s'adeqüen els programes de vigilància ambiental a les pràctiques habituals en l'explotació d'estes infraestructures.  
  
Per tot això, fent ús de les facultats que tinc legalment atribuïdes, emet la resolució complementària següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que li són aplicables, la modificació introduïda en el programa de vigilància ambiental de l'estudi d'impacte ambiental del pla especial de reserva de sòl dotacional i ordenació d'usos per a l'estació depuradora d'aigües residuals d'Alcalà de Xivert, consistent a modificar la freqüència de les anàlisis dels paràmetres de qualitat de l'aigua depurada.  
  
Segon  
Notificar a les parts interessades que, contra esta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè es puguen utilitzar els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Comunitat Valenciana esta resolució complementària a la declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, modificat pel Decret 32/2006, de 10 de març, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'Impacte Ambiental.  
  
  
València, 4 de desembre de 2014.- El director general d'Avaluació Ambiental i Territorial: Juan Giner Corell.»  
  
València, 15 de gener de 2015.- El director general d'Avaluació Ambiental i Territorial: Juan Giner Corell.